
Резюме

Програма за трансгранично сътрудничество по ИПП България - Сърбия 2014 - 2020

Допустима област на програмата

Допустимата гранична област на Програмата за трансгранично сътрудничество (ТГС) по Инструмента за предприсъединителна помощ (ИПП) България – Сърбия (2014 - 2020 г.) обхваща **територия от** **43 933 кв. км.**, или около 22% от територията на двете страни. Областта граничи с Румъния на север и с Република Македония на юг.

Допустимата област на Програмата включва 13 административно-териториални единици: **6 области в България**, което отговаря на ниво NUTS III (ЕВРОСТАТ), и **7 области в Сърбия** еквивалентни на ниво NUTS III. В по-голямата си част териториалният обхват на програмата е идентичен с този от програмния период 2007 – 2013 г., с допълнение от 2 нови области: от българска страна – област Враца, и от сръбска страна – област Топлица.

Визия

Програмата за трансгранично сътрудничество по ИПП България - Сърбия 2014 - 2020 г. допринася за **интелигентен, устойчив** и **приобщаващ растеж**, и **взаимодейства със Стратегията на ЕС за Дунавския регион** чрез прилагането на един интегриран подход по отношение на общите териториални предизвикателства. Визията за развитието на граничния регион, в контекста на Стратегия „Европа 2020“ може да се формулира в едно кратко послание: **„Добре съхранените регионални ресурси - хора, земя и културно-историческо наследство - гаранция за трансгранична идентичност и устойчиво развитие на граничния регион".**

Обща стратегическа цел

Създаването на подходяща за развитието на региона социално-икономическа среда, необходима за развитието на граничния регион изисква да се адресират **две основни предизвикателства**: **(1)** да се инвестира във валоризация и ефективно управление на територията; и **(2)** да се увеличи броя на трансграничните мрежи, взаимодействия и връзки в икономическата, социалната и екологичната сфера.

Тези предизвикателства трябва да се разглеждат и като стълбове на новата Програма, отразени в нейната обща стратегическа цел: **да се насърчи балансираното и устойчиво развитие на трансграничния регион между България и Сърбия - интегриран в европейското пространство чрез интелигентен икономически растеж, приспособяване към промените в околната среда и подобряване на културата на обучение.**

Тематични приоритети

Имайки предвид общата концепция за трансгранично сътрудничество и въз основа на териториален анализ на сравнителните предимства, ресурсите и потенциала за развитие на трансграничния регион, Програмата цели посочената по-горе стратегическа визия да бъде постигната чрез **интегрирана подкрепа** в следните тематични области[[1]](#footnote-1):

* **Тематичен приоритет (d): Насърчаване на туризма и културното и природното наследство**

Опазването и развитието на трансграничната система от защитени природни и културни ценности с цел поддържане на екологичното равновесие, природната и културна идентичност на територията и за интегриране на тези ценности в съвременния живот се разглежда като приоритет за развитието на региона в програмния период 2014 - 2020 г.

Туризмът като икономически сектор се разглежда преди всичко в аспекта на неговия потенциал за развитие и ориентация. Следователно, предложените интервенции по Програмата са насочени към подпомагане на конкурентоспособността на граничния регион и съществуващите икономически предимства, особено тези, свързани с неговите уникални природни и културни ценности, като същевременно ги валоризира чрез устойчиво развитие на туристическия сектор.

* **Тематичен приоритет (e): Инвестиране в младежта, образованието и изграждането на умения**

Младежта е ключът към бъдещото устойчиво и иновативно развитие на граничния регион. Ето защо, Програмата предвижда инвестиционна подкрепа за изграждане на една по-добра среда за обучение и развитие на младежта в трансграничния регион, чрез използване на партньорски модели в сферата на икономическото, социално и екологичното предприемачество, както и създаване на младежки мрежи от двете страни на границата.

Интегрираният подход в тази област има за цел да ангажира младите хора в изграждането на едно по-светло и сигурно бъдеще за себе си, своите семейства и общности.

* **Тематичен приоритет (b): Опазване на околната среда и насърчаване на действията за приспособяване към изменението на климата и за смекчаване на изменението на климата, превенция и управление на риска**

Опазването и възстановяването на екологичното равновесие и приспособяването към изменението на климата, както и опазването на природните ресурси в трансграничен контекст, очевидно са области, които трябва да бъдат адресирани по един интегриран начин.

Съвместни и координирани действия в граничния регион допринасят за създаването на синергични ефекти в областта на опазването на околната среда и управление на ресурсите. Това гарантира постигането на желаната стратегическа визия и изпълнението на стратегическите цели за опазване на природното и културно наследство, за устойчиво развитие на туризма в трансграничния регион и подобряване на качеството на живот (вкл. на младежта).

Външна съгласуваност

****

Стратегия на програмата

Избраните тематични приоритети са структурирани в **3 приоритетни оси**, отразяващи нуждите и предизвикателствата, идентифицирани в извършения териториален (ситуационен) анализ на допустимата област на Програмата:



Бюджет на програмата

Общият бюджет на Програмата е в размер на около **34 млн. евро**, от които 85% се отпускат от Европейския фонд за регионално развитие (ЕФРР) и Инструмента за предприсъединителна помощ (ИПП), а 15% са национално съфинансиране, разпределени по приоритетните оси на Програмата, както следва:

* **Приоритетна ос 1: Устойчив туризъм – 35%**
* **Приоритетна ос 2: Младежи – 25%**
* **Приоритетна ос 3: Околна среда – 30 %**
* **Приоритетна ос 4: Техническа помощ – 10%**

Финансовият ангажимент по всяка от приоритетните оси е свързан с постигането на очакваните резултати, с изпълнението на планираните видове дейности по всяка приоритетна ос, както и с видовете инвестиции, които трябва да се извършат от бенефициентите.

Подбор на операции

Програмата ще бъде изпълнявана чрез **Покани за набиране на проектни предложения** и/или **стратегически проекти**. Подборът на операции следва да се извърши **на ниво „специфични цели“**, напр. потенциалните кандидати трябва да участват с проектно предложение, съсредоточено само върху една Специфична цел по една Приоритетна ос.

Подробните критерии за оценка на предложенията ще бъдат одобрени от Съвместния комитет за наблюдение и ще бъдат предоставени на потенциалните кандидати чрез документацията по „Поканите за набиране на проектни предложения“, която ще бъде подготвяна и разпространявана от Управляващия орган.

Приоритетна ос 1 – Устойчив туризъм

**Специфична цел 1.1 ТУРИСТИЧЕСКА ПРИВЛЕКАТЕЛНОСТ:** Подкрепа за развитието на конкурентноспособни туристически атракции, които допринасят за диверсификация на туристическия продукт(и) в трансграничния регион

**Очакван резултат** **1.1.1:** Повишена туристическа привлекателност на трансграничната област чрез по-добро използване на природното, културното и историческото наследство и свързаната инфраструктура

**Целева група:** Жители на трансграничната област; Посетители и гости на туристически атракции и трансгранични дестинации; Хора с увреждания (подобряването на достъпността ще допринесе за тяхното социално включване); Туристически организации и асоциации; Администрации на защитени зони

**Потенциални бенефициенти:** Всички нива на регионални/местни органи на властта; Регионални и браншови агенции за развитие; Централни и регионални служби и структури на съответните държавни институции / администрации; Обществени културни институти (музеи, библиотеки, читалища и др.); Неправителствени организации и туристически асоциации

**Индикативните дейности, които ще бъдат подкрепяни по специфична цел 1.1 са както следва:**

* Съхраняване на природното и културно наследство (напр. възстановяване и поддържане на обекти с историческо и културно значение; консервация и опазване на материалното и нематериално природно, историческо и културно наследство и др.).
* Изграждане на дребномащабна спомагателна инфраструктура към туристическите атракции (напр. рехабилитация на пътища за достъп; подобряване на публична инфраструктура (електроснабдяване, водоснабдяване, канализация), свързана с природни, културни и исторически туристически обекти; малки туристически гранично-пропускателни пунктове и свързани съоръжения; изграждане и усъвършенстване на съоръжения, свързани с ИКТ и др.).
* Изграждане на допълнителна дребномащабна техническа инфраструктура, стимулираща посещенията на туристическите атракции (детски площадки; съоръжения за отдих и спорт; зелени и паркови площи; указателни табели и осветление; други спомагателни съоръжения обслужващи туристическите атракции и посетителите).
* Разработване на схеми за съвместен транспортен достъп и за приключенски маршрути (напр. трансграничен обществен транспорт до туристически обекти; туристически пътеки и пътеки на здравето, маршрути за катерене, конна езда и колоездене и др.).
* Подобряване на туристическите атракции за достъп на лица с увреждания (напр. чрез внасяне на изменения в точките за достъп, санитарни помещения, стълбищата, транспортните средства, стръмните и пресечени пътеки и др.).
* Изграждане на съоръжения за достъп до информация (напр. информационни центрове и/или павилиони за упътване на потенциалните посетители; съвместни GIS-платформи; съвместни платформи за онлайн резервации, разплащания и др.)

**Специфична цел 1.2 ТРАНСГРАНИЧЕН ТУРИСТИЧЕСКИ ПРОДУКТ:** Създаване на благоприятни условия за разнообразен туризъм в трансграничния регион чрез изграждане на обща трансгранична туристическа дестинация(и)

**Очакван резултат 1.2.1:** Укрепнали съвместни и интегрирани подходи за опазване и управление на разнообразието на природните и културни активи в граничната област като основа за развитието на устойчив туризъм и стратегии за растеж

**Целева група:** Туристически оператори; туристически асоциации; МСП в допустимата гранична област, които действат в сферата на туризма и сектора на хотелиерството и ресторантьорството; млади предприемачи; културни институти (музеи, библиотеки, художествени галерии, читалища и др.); жители на трансграничната област и посетители (туристи)

**Потенциални бенефициенти:** Всички нива на регионални/местни органи на властта; регионални туристически асоциации; неправителствени организации; структури за подкрепа на бизнеса – търговски палати, бизнес асоциации, бизнес клъстери; образователни/обучителни центрове; регионални и браншови агенции за развитие; централни и регионални служби и структури на съответните държавни институции/ администрации

**Индикативните дейности, които ще бъдат подкрепяни по специфична цел 1.2 са както следва:**

* Разработване на съвместни трансгранични туристически дестинации (напр. подобряване на стратегиите за развитие и плановете за действие, основани на иновативни концепции за услуги и продукти; извършване на съвместни изследвания за търсене на нови туристически дестинации; приемане на съвместни планове за управление на посетителите, гарантирайки опазването на природните и културни ресурси; планове за управление на риска за обекти на културното и природно наследство, подложени на изменението на климата; изготвяне на съвместни мониторингови програми за измерване на тенденции и въздействия, и за улесняване на адаптивното управление на природното, културно и историческо наследство в трансграничния регион и др.).
* Разработване на устойчиви трансгранични туристически продукти и услуги (напр. изследователски дейности за идентифициране на туристически продукти с потенциал за трансгранично брандиране; разработване на нови и иновативни туристически продукти и услуги; разработване на местни туристически марки (брандове), на основата на природното, историческо и културно наследство на трансграничния регион; изграждане на мрежи/клъстери/предприятия за управление на съвместни туристически продукти; създаване на мрежи на знанието за прилагане на туристически иновации в трансграничната област и др.).
* Съвместни маркетингови кампании за промотиране на трансгранични туристически дестинации и продукти (напр. съвместен анализ на пазарните възприятия с цел да се оцени възприемането от клиентите на трансграничния регион като една устойчива туристическа дестинация; прилагане на добри практики в промотирането на туристическите продукти; подготвяне и разпространение на информация и рекламни материали; проучвания за въздействието от проведените маркетингови и рекламни кампании; организиране на туристически изложения и панаири; визуализация на местни туристически продукти/брандове/дестинации, вкл. 3D визуализация; мобилни приложения, присъствие в социални мрежи, специално разработвани интернет платформи и други иновативни инструменти; създаване на многоезични онлайн туристически платформи и др.).

**Специфична цел: 1.3 МЕРКИ ТИП „ХОРА ЗА ХОРА“:** Капитализиране на ефекта от свързания с културното, историческото и природното наследство туризъм върху местните гранични общности

**Очакван резултат 1.3.1:** Повишено участие и информираност на местните общности относно устойчивото използване на трансграничните туристически ресурси

**Целева група:** Жители на трансграничната област; туристически предприятия/ организации в трансграничния регион; туристически организации и асоциации; младежки организации

**Потенциални бенефициенти:** Всички нива на регионални/местни органи на властта; регионални туристически асоциации; структури на гражданското общество (асоциации/фондации/НПО); структури за подкрепа на бизнеса ;образователни / обучителни центрове; културни институти (музеи, библиотеки, художествени галерии, читалища и др.)

**Индикативните дейности, които ще бъдат подкрепяни по специфична цел 1.3 са както следва:**

* Подкрепа за дейности по обществена информираност и информационни услуги (напр. кампании за повишаване на обществената информираност относно ценностите на трансграничното културно, историческо и природно наследство, вкл. съвместни събития между младите хора; разпространение на съответна информация към доставчиците на туристически услуги в трансграничния регион; организиране на туристически форуми за популяризиране на ефективната двустранна комуникация; участие и привличане към сътрудничество на местни туристически предприятия за целите на идентифициране и разрешаване на общи проблеми; организиране на различни събития като конференции, форуми, семинари, платформи и мрежови форуми с цел да се подобри признанието и доверието между съществуващите партньори и да се осигури политическа ангажираност на всички нива и др.).
* Дейности по изграждане на капацитет адресирани към местните общности и бизнеси (напр. обучение и консултантска подкрепа за туристическите предприятия/организации, насочени към подобряване на уменията и дейността им; организиране на онлайн форуми за обмен на добри практики за устойчиво управление на туризма; подкрепа за сътрудничеството между публични и частни институции в сферите на тяхната компетентност и др.).
* Организиране на съвместни събития за промотиране на трансграничното природно и културно наследство (напр. насърчаване и формиране на общи традиции в трансграничния регион; подкрепа на дейности в сферата на мултикултурализма, културния обмен и създаването на полезни контакти и връзки в областта на творческата индустрия с цел повишаване на културното многообразие; организиране на фестивали, изложби, културни инициативи и др.).

Приоритетна ос 2 – МЛАДЕЖИ

**Специфична цел 2.1 УМЕНИЯ И ПРЕДПРИЕМАЧЕСТВО:**Създаване на привлекателна среда за развитие на младите хора в трансграничния регион

**Очакван резултат 2.1.1** Подобрена среда за развитие на младежта

**Целева група :** Ученици в началните и средни училища; млади хора (до 29-годишна възраст); младежки организации; маргинализирани малцинствени общности; деца и младежи със специални нужди; агенции по заетост

**Потенциални бенефициенти**: Всички нива на регионални/местни органи на властта; образователни институции и доставчици на обучителни услуги; институции за професионално обучение; университети, институти на знанието / научно-изследователски институти; структури на гражданското общество (асоциации/фондации/НПО); структури за подкрепа на бизнеса; културни институти, местни обществени центрове/читалища

**Индикативните дейности, които ще бъдат подкрепяни по специфична цел 2.1 са както следва:**

* Изграждане на дребномащабна инфраструктура свързана с младежки дейности, както и съоръжения за обучение и информация (напр. строителство/реконструкция/рехабилитация/модернизация на младежка, образователна и развлекателна инфраструктура и съоръжения – като например: зали за обучение, библиотеки, лаборатории, спортни съоръжения, учебни лагери; инвестиции за осигуряване на физическа достъпност до младежка, образователна и развлекателна инфраструктура и съоръжения; инвестиции в подобряването и осъвременяването на ИКТ-съоръжения и др.).
* Създаване на дребномащабна „предприемаческа” инфраструктура (напр. бизнес инкубатори, споделени работни места, т.нар „фабрики“ и „гаражи” за стартиращи предприятия, предоставяне/споделяне на необходимото оборудване и др.).
* Подкрепа за схеми и инициативи на младежкото предприемачество (напр. инициативи за насърчаване на обучението като инструмент за подпомагане на младежката иновативност, креативност и предприемачество; организиране на събития и бизнес дейности за студентски мини-компании, училищни предприемачи; симулационни игри (напр. компютърни); обучения за придобиване на бизнес умения, услуги по насочване и бизнес ориентиране (услуги от „едно гише“ и интегрирани центрове за млади предприемачи, онлайн обучение и семинари, менторска подкрепа и бизнес наставничество, онлайн портали и уебсайтове и др.), подкрепа за съвместни пазарни инициативи и изграждане на партньорски мрежи, вкл. промоции и маркетингови кампании за млади предприемачи и др.).

**Специфична цел 2.2 МЕРКИ ТИП „ХОРА ЗА ХОРА“:** Насърчаване на устойчиви, дългосрочни и съвместни младежки инициативи, включително и насърчаване на мобилността на младите хора

**Очакван резултат 2.2.1:** Укрепени и разширени младежки мрежи трансграничния регион

**Целева група**: Ученици в началните и средни училища; млади хора (до 29-годишна възраст); маргинализирани общности; деца и младежи със специални нужди

**Потенциални бенефициенти:** Всички нива на регионални/местни органи на властта; младежки организация / НПО; местни и национални образователни институции и доставчици на обучителни услуги; университети, институти на знанието / научно-изследователски институти; структури на гражданското общество (асоциации/фондации); структури за подкрепа на бизнеса; културни институти, местни обществени центрове/читалища

**Индикативните дейности, които ще бъдат подкрепяни по специфична цел 2.2 са както следва:**

* Подкрепа за мрежови инициативи на младите хора (напр. насърчаване участието на младите хора в демократичния процес и гражданското общество; трансгранични инициативи, насочени към справяне с младежката бедност и социалното изключване; обществени инициативи за подпомагане и популяризиране ценността на младежките доброволчески инициативи; подпомагане капацитета на младите хора и креативността им, както и достъпа им до култура; трансгранични инициативи за насърчаване здравословния и качествен начин на живот на младите хора и др.;

Приоритетна ос 3 – ОКОЛНА СРЕДА

**Специфична цел 3.1 СЪВМЕСТНО УПРАВЛЕНИЕ НА РИСКА:** Предотвратяване и смекчаване на последствията от природни и предизвикани от човека бедствия в трансграничния регион

**Очакван резултат 3.1.1:** Подобрена подготвеност на държавните органи, гражданските организации и целевите доброволци за по-добро управление на природни и предизвикани от човека опасности и бедствия

**Целева група:** Засегнато население в региона на трансгранично сътрудничество; всички нива на регионални/местни органи на властта; администрации на защитени зони; млади хора (до 29-годишна възраст)

**Потенциални бенефициенти:** Съответни местни и регионални структури с отговорности за действия в извънредни и аварийни ситуации; централни и регионални служби и структури на съответните държавни институции/администрации; регионални и браншови агенции за развитие

**Индикативните дейности, които ще бъдат подкрепяни по специфична цел 3.1 са както следва:**

* Създаване на съвместни системи за ранно предупреждение и управление на бедствия (напр. проучвания на реално прилагани процедури, политики и мерки за защита, превенция и прогнози при бедствия; създаване на база данни за пространствени данни за оценка на риска от бедствия, съдържаща наземни, метеорологични и социологически показатели; изготвяне на съвместни планове и процедури за справяне с извънредни ситуации и мобилизиране на човешки ресурси за реакция при инциденти и извънредни ситуации; разработване на съвместни протоколи и комуникационни канали за превенция на риска и управлението на природните и предизвикани от човешка дейност бедствия и др.);
* Инвестиции в оборудване, свързано с устойчивостта на бедствия (напр. съвременни ИКТ решения в случаи на опасност от пожари, или дейности след потушаване на пожари; доставка на специализирано противопожарно оборудване; доставка на специализирано оборудване за справяне с наводненията, както и за интервенции по търсене и спасяване на хора; доставка на системи за въздушно наблюдение на земната повърхност и предаване на данни в реално време и др.);
* Подкрепа за дребномащабни интервенции/инвестиции (напр. почистване и презалесяване на речните брегове, изграждане на защитни съоръжения срещу наводнения като диги и канали; залесяване на краткотрайно уязвими терени; изсичане на гори поради спешна необходимост при аварийни ситуации и др.);
* Изграждане на капацитет, свързан с устойчивостта на бедствия (напр. провеждане на съвместни теоретични-тактически упражнения и полеви обучения за управление на извънредни ситуации; обучения в използването на ИКТ технологии за управление на риска; обмен на опит и добри практики (учебни посещения, кръгли маси, конференции); съвместни обучения и повишаване на информираността на доставчиците на обществени услуги и на населението (доброволци) за устойчивостта на бедствия и др.

**Специфична цел** **3.2 ОПАЗВАНЕ НА ОКОЛНАТА СРЕДА:** Повишаване на капацитета на регионалните и местни заинтересовани лица за по-добро управление на околната среда и природните ресурси в трансграничния регион

**Очакван резултат** **3.2.1** Подобрен капацитет за опазване на природата и устойчиво използване на общите природни ресурси в трансграничния регион

**Целева група:** Структури на гражданското общество и икономически оператори в региона на трансгранично сътрудничество; население на трансграничния регион;

**Потенциални бенефициенти:** Централни и регионални служби и структури на съответните държавни институции / администрации в сферата на тяхната компетентност; регионални и браншови агенции за развитие; администрации на защитени зони; всички нива на регионални/местни органи на властта; научно-изследователски и академични институти; екологични НПО.

**Индикативните дейности, които ще бъдат подкрепяни по специфична цел 3.2 са както следва:**

* Опазване и подобряване на биологичното разнообразие, опазване на природата и зелената инфраструктура (напр. съвместни инициативи, насочени към ефективно управление на ресурсите на околната среда; съвместни инициативи по отношение на опазването и възстановяването на екосистемите и на застрашените и защитени растителни и животински видове; опазване и подобряване на качеството на природните ресурси (въздух, почви, води); въвеждане на нисковъглеродни практики, споделени за целите на приспособяване към изменението на климата и смекчаване на последствията от изменението на климата и др.
* Изграждане на капацитет и насърчаване на инициативи (напр. предоставяне на обучение на местните и регионалните власти за решаване на въпроси свързани с околната среда, такива като например управление на отпадъците или защитените територии; създаване на бюра за помощ с мобилни експертни групи, които помагат на регионите и градовете за разрешаване на проблеми свързани с околната среда; създаване на мрежи за обмен на добри практики; повишаване на информираността на всички нива (физически лица, организации, бизнеси, публична администрация, училища) по въпроси, свързани с опазването на околната среда и на природата, включително маргинализираните общности и други уязвими групи).

Управляващи структури

**Управляващ орган**

Главна дирекция „Управление на териториалното сътрудничество”, Министерство на регионалното развитие на Република България

**Национален орган**

Отдел "Програми за трансгранично и транснационално сътрудничество", Служба за европейска интеграция на Република Сърбия

**Сертифициращ орган**

Дирекция „Национален фонд” в Министерството на финансите на Република България

**Органи за контрол**

За Република България: Министерство на регионалното развитие на Република България

За Република Сърбия: Министерство на финансите на Република Сърбия, Отдел за договаряне и финансиране на програми финансирани от ЕС, Направление за първостепенен контрол на проекти, финансирани по компонент ИПП за трансгранично и транснационално сътрудничество

**Одитен орган**

Изпълнителна агенция „Одит на средствата от Европейския съюз” към министъра на финансите на Република България е определена за *Одитен орган* по програмата.

*Група на одиторите* - с представители от Изпълнителна агенция „Одит на средствата от Европейския съюз” към министъра на финансите на Република България и правителствената Служба за одит на средствата по фондове на ЕС на Република Сърбия.

**Съвместен комитет за наблюдение**

Състои се от представители на Управляващия орган, Националния орган, Европейската комисия и Националния координатор по ИПП, както и на други съответни национални институции и заинтересовани страни, включително на граждански организации и представители на неправителствени организации. При определяне на състава на Съвместния комитет за наблюдение ще бъдат спазвани принципите на партньорство и многостепенно управление.

**Съвместен секретариат**

Главният офис на Съвместния секретариат ще бъде в гр. София (България) със свой клон в гр. Ниш (Сърбия). Съвместният секретариат оказва оперативна помощ на Управляващия орган, Националния орган и Съвместния комитет за наблюдение по Програмата и подпомага, когато е необходимо, Сертифициращия орган и Одитния орган при изпълнението на техните съответни задължения. Съвместният секретариат също така предоставя информация и оказва подкрепа на бенефициентите на Програмата.

1. *Тематични приоритети в областта на помощта за териториално сътрудничество, в съответствие с Регламент № 213/2014 РЕГЛАМЕНТ (ЕС) № 231/2014 НА ЕВРОПЕЙСКИЯ ПАРЛАМЕНТ И НА СЪВЕТА* *от 11 март 2014 г. за създаване на Инструмент за предприсъединителна помощ (ИПП II), ПРИЛОЖЕНИЕ III* [↑](#footnote-ref-1)